62021TJ0330_RES
Kawża T‑330/21
EWC Academy GmbH
vs
Il-Kummissjoni Ewropea
Sentenza tal-Qorti Ġenerali (Id-Disa’ Awla) tal-21 ta’ Diċembru 2022
“Politika soċjali – Sussidji intiżi għal azzjonijiet previsti li jippromwovu l-inizjattivi fil-qasam tal-governanza tal-impriżi – Sejħa għal proposti VP/2020/008 – Esklużjoni tal-Kunsilli tax-Xogħlijiet Ewropej li ma għandhomx personalità ġuridika – Artikolu 197(2)(c) tar‑Regolament (UE) 2018/1046”
Baġit tal-Unjoni Ewropea – Għajnuna finanzjarja tal-Unjoni – Sussidji intiżi għal azzjonijiet intiżi sabiex jippromwovu inizjattivi fil-qasam tal-governanza tal-impriżi – Proċedura ta’ għoti ta’ sussidju u ftehim ta’ sussidju – Sejħa għal proposti – Kriterji ta’ eliġibbiltà – Entitajiet li ma għandhomx personalità ġuridika – Elementi ta’ natura li juru l-kapaċità finanzjarja ta’ tali entitajiet – Limitazzjoni għal provi li juru l-pussess ta’ kontijiet annwali jew ta’ kontijiet bankarji proprji – Inammissibbiltà
(Regolament tal-Parlament Ewropew u tal-Kunsill 2018/1046, Artikolu 197(2))
(ara l-punti 37, 38, 39, 41, 44 u d-dispożittiv)
Sunt
Fit-2 ta’ Ġunju 2020, ġiet ippubblikata sejħa għal proposti dwar l-għoti ta’ sussidji għal azzjonijiet intiżi sabiex jippromwovu l-inizjattivi fil-qasam tal-governanza tal-impriżi (
1
). Filwaqt li kienet taqa’ fl-ambitu ta’ deċiżjoni tal-Kummissjoni Ewropea (
2
), is-sejħa għal proposti kienet tispeċifika li l-applikanti, l-applikanti mexxejja u l-koapplikanti eliġibbli sabiex jipparteċipaw f’din is-sejħa kellhom ikunu, b’mod partikolari, persuni ġuridiċi jew rappreżentanti tal-ħaddiema, bħall-Kunsilli tax-Xogħlijiet. Bl-istess mod, l-organizzazzjonijiet tal-imsieħba soċjali li ma għandhomx personalità ġuridika skont id-dritt nazzjonali applikabbli kienu wkoll awtorizzati jippreżentaw kandidatura (
3
). Fl-aħħar nett, din is-sejħa kienet tindika li l-applikanti, l-applikanti mexxejja u l-koapplikanti kellu jkollhom kapaċità finanzjarja solida sabiex ikomplu l-attività tagħhom matul il-perijodu tal-azzjoni u sabiex jikkontribwixxu għall-finanzjament tagħha jekk meħtieġ.
Ir-rikorrenti, kumpannija ta’ taħriġ u ta’ konsulenza speċjalizzata fil-kwistjonijiet dwar ir-rappreżentanza tal-ħaddiema f’kuntest transkonfinali, kif ukoll il-Kunsilli tax-Xogħlijiet Ewropej tal-kumpanniji Mayr-Melnhof Packaging u DS Smith plc, iltaqgħu f’konsorzju sabiex iwieġbu għas-sejħa għal proposti. Fit-30 ta’ Lulju 2020, ir-rikorrenti ppreżentat applikazzjoni għal sussidju u ħatret bħala koapplikanti l-Kunsilli tax-Xogħlijiet Ewropej iċċitati iktar ’il fuq (iktar ’il quddiem il-“Kunsilli koapplikanti”). Din it-talba kienet akkumpanjata minn dikjarazzjoni ġuramentata tal-presidenti tal-Kunsilli koapplikanti li tikkonferma li huma kellhom il-kapaċità finanzjarja u operazzjonali meħtieġa.
Il-Kummissjoni, inizjalment, talbet lir-rikorrenti tipproduċi l-prova tar-reġistrazzjoni tal-Kunsilli koapplikanti mingħand l-awtoritajiet pubbliċi nazzjonali. Ir-rikorrenti wieġbet li l-konstituzzjoni tagħhom ma kinitx teħtieġ reġistrazzjoni u li dawn kienu rrappreżentati mill-presidenti tagħhom. Sussegwentement, il-Kummissjoni stiednet lir-rikorrenti tibagħtilha dokumenti addizzjonali, b’mod partikolari l-formola intitolata “Entità legali”. Bi tweġiba għal din it-talba, ir-rikorrenti ddikjarat li l-Kunsilli koapplikanti ma kinux persuni ġuridiċi u li, konsegwentement, ebda dokument ma seta’ jiġi prodott f’dan is-sens.
Abbażi tar-Regolament Finanzjarju, il-Kummissjoni, sussegwentement, ordnat lir-rikorrenti tipproduċi l-provi tal-kapaċità finanzjarja ta’ wieħed miż-żewġ Kunsilli tax-Xogħlijiet Ewropej ikkonċernati billi rrikjediet il-karta tal-bilanċ kif ukoll il-kont tat-telf u tal-qligħ tiegħu. Ir-rikorrenti indikat li hija ma kinitx f’pożizzjoni li tissodisfa din it-talba.
Permezz ta’ deċiżjoni tal-14 ta’ April 2021, il-Kummissjoni ddeċidiet li tiċħad l-applikazzjoni għal sussidju tar-rikorrenti, ippreżentata fil-kuntest tas-sejħa għal proposti bħala koordinatriċi tal-konsorzju (iktar ’il quddiem id-“deċiżjoni kkontestata”). Il-Kummissjoni kkunsidrat, b’mod partikolari, li l-Kunsilli koapplikanti ma kinux jissodisfaw il-kundizzjonijiet tal-Artikolu 197(2)(c) tar-Regolament Finanzjarju kif ukoll dawk relatati mal-punt 8.1 tas-sejħa għal proposti. Wara l-konstatazzjoni tal-ineliġibbiltà ta’ dawn il-kunsilli, il-Kummissjoni qieset li r-rikorrenti ma kinitx tissodisfa l-kriterju minimu ta’ eliġibbiltà stipulat fil-punt 6.1(b) tas-sejħa għal proposti, b’tali mod li l-applikazzjoni kellha tiġi miċħuda fl-intier tagħha.
Permezz ta’ rikors ibbażat fuq l-Artikolu 263 TFUE, ir-rikorrenti talbet l-annullament tad-deċiżjoni kkontestata. Insostenn tar-rikors tagħha, hija tinvoka, essenzjalment, tliet motivi, ibbażati, l-ewwel wieħed, fuq ksur tal-Artikolu 197(2)(c) tar-Regolament Finanzjarju, moqri flimkien mal-punt 8.1 tas-sejħa għal proposti, it-tieni wieħed, fuq ksur tal-Artikolu 197(3) ta’ dan l-istess regolament u, it-tielet wieħed, fuq ksur tal-prinċipju ta’ protezzjoni tal-aspettattivi leġittimi.
Fis-sentenza tagħha, il-Qorti Ġenerali tilqa’ r-rikors tar-rikorrenti sa fejn hija tqis li d-deċiżjoni kkontestata ġiet adottata bi ksur tar-Regolament Finanzjarju.
Din il-kawża twassal għall-ewwel darba lill-Qorti Ġenerali sabiex tinterpreta l‑Artikolu 197(2)(c) tar-Regolament Finanzjarju (
4
), li jittratta l-parteċipazzjoni tal-entitajiet li ma għandhomx personalità ġuridika fis-sejħiet għal proposti tal-Unjoni Ewropea.
Il-kunsiderazzjonijiet tal-Qorti Ġenerali
Il-Qorti Ġenerali tirrileva li l-għan tal-Artikolu 197(2)(c) tar-Regolament Finanzjarju huwa li jippermetti lill-entitajiet li ma għandhomx personalità ġuridika jipparteċipaw, bl-istess mod bħall-persuni ġuridiċi, fis-sejħiet għal proposti tal-Unjoni. B’dan il-mod, hija tenfasizza li l-informazzjoni u d-dokumenti ta’ sostenn, imsemmija fl-Artikolu 196(1)(c) ta’ dan ir-regolament, neċessarji sabiex tintwera kapaċità finanzjarja fil-kuntest ta’ talba għal sussidju u komposti, b’mod partikolari, mill-kont ta’ ġestjoni u mill-karta tal-bilanċ tal-aħħar tliet snin finanzjarji magħluqa bħala massimu ma jistgħux jikkostitwixxu l-uniċi provi ta’ natura li juru l-eżistenza ta’ din il-kapaċità. Fil-fatt, interpretazzjoni tal-Artikolu 197(2)(c) tar-Regolament Finanzjarju li jkollha l-konsegwenza li timponi fuq entitajiet li ma għandhomx personalità ġuridika l-preżentazzjoni ta’ provi ġeneralment assoċjati mal-pussess ta’ tali personalità twassal sabiex tqiegħed f’dubju l-effett utli ta’ din id-dispożizzjoni sa fejn toħloq ostakoli għall-parteċipazzjoni tagħhom fit-talbiet għal sussidju.
Għalkemm il-provi pprovduti għandhom jippermettu li jiġi vverifikat li l-entità li ma għandhiex personalità ġuridika tista’ toffri garanziji ta’ protezzjoni tal-interessi finanzjarji tal-Unjoni ekwivalenti għal dawk offruti minn persuna ġuridika, ir-Regolament Finanzjarju ma jipprevedix, skont il-Qorti Ġenerali, li dawn il-provi huma limitati għal provi li juru li huma għandhom kontijiet annwali (karta tal-bilanċ u/jew kont tat-telf u tal-qligħ) jew kontijiet bankarji tagħhom stess.
(
1
)	Sejħa għal proposti VP/2020/008 (information, consultation and participation of representatives of undertakings) (iktar ’il quddiem is-“sejħa għal proposti”).
(
2
)	Deċiżjoni tal-Kummissjoni C(2019) 6522 final tas-16 ta’ Settembru 2019 dwar l-adozzjoni tal-programm ta’ xogħol annwali tal-2020 għas-sussidji u l-kuntratti dwar il-prerogattivi u l-kompetenzi speċifiċi tad-Direttorat Ġenerali għall-“Impjiegi, l-Affarijiet Soċjali u l-Inklużjoni” u li tikkostitwixxi deċiżjoni ta’ finanzjament.
(
3
)	Skont l-Artikolu 197(2)(c) tar-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU 2018, L 193, p. 1, iktar ’il quddiem ir-“Regolament Finanzjarju”).
(
4
)	L-Artikolu 197(2)(c) tar-Regolament Finanzjarju jipprovdi li l-entitajiet li ma għandhomx personalità ġuridika huma eliġibbli sabiex jipparteċipaw f’sejħa għal proposti sakemm joffru garanziji ta’ protezzjoni tal-interessi finanzjarji tal-Unjoni ekwivalenti għal dawk offruti minn persuni ġuridiċi.